"Preşedintele CNAS, Laurenţiu Mihai, îşi încheie astăzi mandatul, lăsând în urmă un proiect de Contract-Cadru care va îmbunătăţi semnificativ accesul asiguraţilor la servicii şi investigaţii medicale şi va reduce birocraţia din sistemul de sănătate, atât pentru pacienţi cât şi pentru medici. Totodată, în timpul mandatului său, a fost întărită disciplina în cheltuirea banului public, au fost iniţiate controale pentru depistarea şi evitarea fraudelor şi a fost demarată o analiza asupra funcţionării sistemului informatic", reiese dintr-un comunicat de presă transmis de Casa Naţională de Asigurări de Sănătate (CNAS).

Laurenţiu Mihai a subliniat, în comunicatul de presă, că pleacă din această funcţie pentru că noul guvern va stabili echipa cu care doreşte să lucreze, şefia CNAS fiind numită de premier.

Acesta a menţionat că principala problemă a sistemului de sănătate este reprezentată de lipsa finanţării.

„Avem printre cele mai mici cote de contribuţie pentru sănătate, aplicate la cele mici venituri din UE. Mai mult, doar o treime din beneficiarii de servicii medicale plătesc această contribuţie, ceilalţi sunt scutiţi prin diferite prevederi legale. Un astfel de dezechilibru nu poate asigura funcţionarea eficientă, iar discuţiile din prezent privind amânarea depunerii unor declaraţii fiscale, deci şi plata contribuţiilor, prezintă riscuri suplimentare pentru finanţare”, a adăugat Laurenţiu Mihai.

Fostul şef CNAS a menţionat că sumele alocate în Legea bugetului pentru anul 2018 ajung doar până în lunile septembrie – octombrie, fiind în mod insuficiente pentru acoperirea nevoilor medicale ale populaţiei. Laurenţiu Mihai susţine că este nevoie de o serie de verificări la sistemul informatic pentru a se determina cauzele care conduc la funcţionarea defectuoasă a acestuia.

Laurenţiu Mihai a fost numit la conducerea CNAS în noiembrie 2017, de către fostul premier, Mihai Tudose, după ce predecesorul său, Marian Burcea, a ajuns să fie cercetat penal în dosarul decontărilor fictive de la Casa Naţională de Asigurări de Sănătate.